पाएं अपने शहर की ताज़ा ख़बरें और फ्री ई-पेपरडाउनलोड करें
पानीपत. ओपन यूरोप बॉडी बिल्डिंग प्रतियोगिता में चैंपियन बने महराणा गांव के प्रवीन के 20 इंच के बाइसेप्स (डोले) 30 देशों के बॉडी बिल्डरों पर भारी पड़े। रूस व ईरान के बॉडी बिल्डरों ने खूब जोर लगाया, लेकिन वे प्रवीन की बॉडी के सामने फीके ही लगे। उनका दूसरा व तीसरा स्थान रहा। प्रवीन की अपर बॉडी, बाइसेप्स, पेट मसल, साइड चेस्ट, फ्रंट-बैक व अपर लेग पोज मजबूत पक्ष रहा और यही जीत का फॉर्मूला बना। विदेशी बॉडी बिल्डर प्रवीन से इतने प्रभावित हुए कि उन्होंने टिप्स भी लिए। गुरुवार को यूक्रेन से घर लौटे प्रवीन का स्वागत किया गया।
हमें नाज है : शाह
रेस्ट हाउस में आयोजित स्वागत कार्यक्रम में शहर विधायक बलबीर पाल शाह ने कहा कि प्रवीन ने मेडल जीतकर देश का नाम रोशन किया है। हमें प्रवीन पर नाज है। प्रवीन को नौकरी दिलाने के लिए सीएम से बात करेंगे। विधायक के बेटे विक्रम शाह ने कहा कि उन्हें विश्वास था कि प्रवीन गोल्ड जीतकर लौटेंगे। स्वागत करने वालों में एसडीएम अश्विनी मलिक भी मौजूद रहे।
मां ने माथा चूमा
प्रवीन को युवाओं का बाइकों और कारों का काफिला महराणा तक लेकर पहुंचा। रास्ते में रेनू गैस एजेंसी मालिक तेजबीर, वार्ड 16 के पार्षद सुशील शर्मा, मनोज मलिक ने स्वागत किया। मां सुमित्रा देवी ने तिलक लगाकर बेटे प्रवीन का माथा चूमा। प्रवीन ने घर आते ही अपनी तीन माह की बेटी को गोद में उठाया। इस मौके पर पिता बलबीर, कोच सुनील, भाई अनिल, प्रदीप, डॉ. कर्ण सिंह कादियान, जगमेंद्र मौजूद रहे।
6 घंटे जिम में कसरत : प्रवीन जिम में सुबह और शाम को 3-3 घंटे देते हैं। हर रोज 30 अंडे, एक लीटर दूध और आधा किलो सोयाबीन की दाल खाते हैं।
आगे क्या : मिस्टर ओलिंपिया है लक्ष्य
ओपन इंटरनेशनल बॉडी बिल्डिंग चैंपियनशिप में गोल्ड, मिस्टर हरियाणा व तीन बार ऑल इंडिया यूनिवर्सिटी चैंपियन 26 वर्षीय प्रवीन नांदल ने बताया कि अब उसका लक्ष्य नवंबर, 2013 में चेकोस्लोवाकिया में होने वाले मिस्टर ओलिंपिया का खिताब जीतना है। प्रवीन का कहना है कि अगर सरकार आर्थिक मदद करे तो वह और अच्छे परिणाम ला सकता है। उसे सरकारी नौकरी दी जानी चाहिए।
(आगे की स्लाइड में देखें सलमान के कितने हैं बाइसेप्स)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn